Diari Oficial de la Generalitat Valenciana


Sumari del DOGV 5337, del 01-09-2006 (2006/9112)

ORDE de 14 de juliol de 2006, de la Conselleria d'Agricultura, Pesca i Alimentació, per la qual es convoca concurs de mèrits per a la selecció i el nomenament del director de l'Institut Politècnic Marítim Pesquer del Mediterrani d'Alacant.
-----------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   5337

Data del DOGV
:   01-09-2006

Secció del DOGV
:   II. AUTORITATS I PERSONAL - B) OFERTES D'OCUPACIÓ PÚBLICA, OPOSICIONS I CONCURSOS

Número del document
:   2006/9112


Data del document
:   14-07-2006

Organisme emissor
:   Conselleria d'Agricultura, Pesca i Alimentació

Tipus de document
:   Ordre

Descriptors 

:   * Institut Politècnic Marítim Pesquer Mediterrani
    * administració regional
    * professió administrativa
    * concurs administratiu

ORDE de 14 de juliol de 2006, de la Conselleria d'Agricultura, Pesca i Alimentació, per la qual es convoca concurs de mèrits per a la selecció i el nomenament del director de l'Institut Politècnic Marítim Pesquer del Mediterrani d'Alacant. [2006/9112]  
En el Decret 48/2006, de 7 d'abril, del Consell de la Generalitat Valenciana, es va modificar l'article 31 del reglament aprovat per mitjà del Decret 100/1990, de 25 de juny, del Consell de la Generalitat Valenciana, pel que fa al règim de selecció del director de l'Institut Politècnic Marítim Pesquer del Mediterrani.  
En el títol V de la Llei Orgànica 2/2006, de 3 de maig, d'Educació, s'establix la participació, l'autonomia i el govern dels centres docents. Dins d'esta estructura, en el capítol IV del títol V es regula el procediment de selecció i nomenament del director dels centres docents públics. En els articles 133 a 139 d'esta llei orgànica es fixen les bases per a la convocatòria dels procediments de selecció i nomenament de directors en els centres de titularitat pública.  
Per tot això, i atés que l'Institut Politècnic Marítim Pesquer d'Alacant és un centre de formació professional maritimopesquera, així com d'altres ensenyaments professionals nauticopesquers, dependent de la Conselleria d'Agricultura, Pesca i Alimentació, procedix convocar concurs de mèrits per a la selecció i el nomenament del director de l'Institut, segons el que s'establix en la Llei Orgànica 2/2006, de 3 de maig.  
Per tot això, i a proposta del director general de Pesca i Alimentació,  
ORDENE  
Article 1. Convocatòria  
Es convoca concurs de mèrits per a la selecció i provisió del lloc de director de l'Institut Politècnic Marítim Pesquer del Mediterrani d'Alacant (d'ara en avant, IPMP) entre professors funcionaris de carrera de l'Institut.  
Article 2. Participació   
Per a ser admesos en el concurs de mèrits, els aspirants hauran de posseir, a la finalització del termini de presentació de sol·licituds, a més dels requisits generals establits per als funcionaris públics, els requisits específics següents:   
1. Tindre una antiguitat, almenys, de cinc anys com a funcionari de carrera en la funció pública com a professor de l'IPMP.  
2. Prestar servicis docents a l'IPMP amb una antiguitat, almenys, d'un curs complet immediatament anterior a la publicació de la convocatòria.  
3. Presentar un projecte de direcció que incloga, entre altres, els seus objectius, línies d'actuació i avaluació.  
Article 3. Presentació de sol·licituds  
1. Els que desitgen participar en el procés de selecció per a la direcció de l'IPMP hauran de fer-ho constar en una instància que s'ajustarà al model que figura com a annex I d'esta orde.   
2. El termini de presentació de sol·licituds serà de 15 dies hàbils a partir de l'endemà de la publicació d'esta convocatòria en el Diari Oficial de la Generalitat.  
3. Les sol·licituds es dirigiran, juntament amb la resta de la documentació, a la Direcció General de Pesca i Alimentació de la Conselleria d'Agricultura, Pesca i Alimentació, o a les oficines a què es fa referència en l'article 38.4 de la Llei 30/1992, de Règim Jurídic de les Administracions Públiques i del Procediment Administratiu Comú. En el cas que s'opte per presentar la sol·licitud i la documentació que l'acompanye en una oficina de correus, caldrà fer-ho en sobre obert perquè la instància siga datada i segellada pel funcionari de Correus abans de ser certificada.  
4. Els aspirants hauran d'adjuntar, si és el cas, a la instància la documentació següent:  
a) Documentació acreditativa dels mèrits acadèmics i professionals que siguen susceptibles de valoració, de la manera que s'establix en l'annex II.  
b) Certificat que acredite el compliment dels requisits de l'article 2, apartats 1 i 2.  
c) El sol·licitant inclourà un exemplar del projecte de direcció per a l'IPMP a què es fa referència en l'article 2, apartat 3.  
5. Els mèrits al·legats i no justificats documentalment o els documents que no tinguen les dades ressenyades anteriorment no seran tinguts en compte.  
L'Administració podrà requerir els interessats en qualsevol moment perquè justifiquen els mèrits sobre els quals es plantegen dubtes o reclamacions.  
Article 4. Comissió de selecció  
1. La comissió de selecció es constituirà en el termini de deu dies hàbils a partir de la publicació de la convocatòria. Per a això, el director del centre convocarà el Claustre de professors i el Consell Escolar, dins del termini de cinc dies hàbils des de la publicació de la convocatòria, per a la designació dels respectius representants i suplents indicats en l'apartat 5 d'este article.  
2. La constitució i el funcionament de la comissió de selecció, així com el règim d'abstenció i recusació aplicable als seus membres, es regiran pel que s'establix en els articles 22 a 29 de la Llei 30/1992, de 26 de novembre. En el cas que es produïsquen empats en la presa d'acords, el president els dirimirà amb el seu vot de qualitat.  
3. L'actuació de la comissió de selecció finalitzarà amb la conclusió del procediment per al qual ha sigut constituïda.  
4. La comissió, una vegada constituïda, tindrà la seua seu oficial a l'IPMP, a Alacant.  
5. La comissió de selecció estarà composta pels membres següents:  
Titulars:  
En representació de la Conselleria d'Agricultura, Pesca i Alimentació:  
. President: el director territorial de la Conselleria d'Agricultura, Pesca i Alimentació d'Alacant.  
. Vocal: el cap de la Secció de Formació i Inspecció Marítima Pesquera.  
Vocals en representació del centre docent:  
. Dos representants del professorat triats pel Claustre de professors.  
Vocals en representació del Consell Escolar:  
. Dos representants triats pels membres del Consell Escolar, i entre ells, que no siguen professors.  
Suplents:   
En representació de la Conselleria d'Agricultura, Pesca i Alimentació:  
. President: el secretari territorial de la Conselleria d'Agricultura, Pesca i Alimentació.  
. Vocal: el cap de la Secció de Pesca Marítima de la Conselleria d'Agricultura, Pesca i Alimentació d'Alacant.  
Vocals en representació del centre docent:  
. Dos representants del professorat triats pel Claustre de professors.  
Vocals en representació del Consell Escolar:  
. Dos representants triats pels membres del Consell Escolar, i entre ells, que no siguen professors.  
6. Per a la constitució i el funcionament de la comissió de selecció serà imprescindible que hi haja presents més de la mitat dels seus membres. Actuarà de secretari de la comissió un dels funcionaris integrants d'esta. Les decisions es prendran per majoria.  
7. La no-elecció o designació de representants del Claustre de professors o del Consell Escolar per a la comissió de selecció no impedirà la seua constitució i funcionament.  
8. Funció de la comissió de selecció. Les comissions de selecció tindran encomanades les funcions següents:  
. Comprovar els requisits a què es referix l'article segon de la present orde.  
. Valorar el programa de direcció presentat per cada un dels candidats.  
. Valorar els mèrits acadèmics i professionals aportats pels candidats.  
. Elaborar les relacions provisional i definitiva dels candidats i publicar-les en els llocs corresponents.  
. Resoldre les reclamacions presentades i elevar al director general de Pesca i Alimentació, de la Conselleria d'Agricultura, Pesca i Alimentació, la llista de participants seleccionats.  
Article 5. Desenrotllament del procediment  
1. El procediment de selecció constarà de les fases A i B i del programa de formació inicial:  
Fase A: valoració d'un programa de direcció; esta fase serà valorada de 0 a 25 punts, i caldrà obtindre'n 12,5 per a passar a la fase següent.  
Fase B: valoració dels mèrits acadèmics i professionals, l'experiència i la valoració del treball previ desplegat com a càrrec directiu i de la labor docent com a professor, així com l'experiència en l'exercici de la direcció dels candidats, segons el barem que constarà com a annex II; esta fase serà valorada de 0 a 25 punts.  
2. En el cas de produir-se empats en la puntuació total dels aspirants, es resoldran atenent successivament els criteris següents:  
. Major puntuació en la fase A.  
. Major puntuació en els apartats del barem de mèrits per l'orde en què apareixen en la convocatòria.   
. Major puntuació en els subapartats del barem de mèrits, en l'orde en què apareixen en la convocatòria.   
3. Les puntuacions provisionals aconseguides pels aspirants les publicarà la comissió en el tauler d'anuncis de l'IPMP.  
4. En el termini de deu dies hàbils, comptadors a partir de la publicació esmentada, els interessats podran presentar les al·legacions que troben pertinents sobre la puntuació que se'ls haja assignat per mitjà d'un escrit adreçat a la comissió de selecció.  
5. Una vegada estudiades les al·legacions presentades dins del termini i la forma escaients, la comissió de selecció elevarà al director general de Pesca i Alimentació, de la Conselleria d'Agricultura, Pesca i Alimentació, per a la seua publicació, la llista definitiva de participants seleccionats per orde de puntuació, i se'n seleccionarà el de major puntuació per a la realització del programa de formació inicial.  
6. L'aspirant seleccionat haurà de superar un programa de formació inicial, que consistirà en:  
. Un curs teòric de formació relacionat amb les tasques atribuïdes a la funció directiva.   
. Un període de pràctiques que conclourà amb la presentació d'una memòria i la resolució de casos pràctics. L'avaluació correspondrà a la Direcció General de Pesca i Alimentació.  
Estaran exempts de la realització del programa de formació inicial els candidats que hagen exercit el càrrec de director, vicedirector, secretari o cap d'estudis a l'IPMP durant un període mínim de dos anys.  
Article 6. Aprovació de l'expedient  
Una vegada conclòs el programa de formació inicial i comprovat que l'aspirant declarat apte en este posseïx els requisits de participació establits en la convocatòria, el director general de Pesca i Alimentació de la Conselleria d'Agricultura, Pesca i Alimentació efectuarà el nomenament, i el farà públic en el Diari Oficial de la Generalitat.  
Article 7. Duració del mandat dels aspirants seleccionats  
La duració del mandat del director seleccionat és de quatre anys, de conformitat amb el que es preveu en l'article 136.2 de la LOE. El nomenament del director podrà renovar-se per períodes de la mateixa duració, amb l'avaluació positiva prèvia, per part de la Direcció General de Pesca i Alimentació, del treball desenvolupat al final de cada període.  
Article 8. Nomenament amb caràcter extraordinari  
En absència de candidats, o quan la comissió corresponent no haja seleccionat cap aspirant, el director general de Pesca i Alimentació en nomenarà director, per un període màxim de quatre anys, un professor funcionari de l'IPMP.  
Disposicions finals  
Primera  
Es faculta el director general de Pesca i Alimentació per a dictar les disposicions necessàries per al desplegament i l'execució de la present orde.  
Segona  
La present orde entrarà en vigor l'endemà de la publicació en el Diari Oficial de la Generalitat.  
València, 14 de juliol de 2006  
El conseller d'Agricultura, Pesca i Alimentació  
Juan Gabriel Cotino Ferrer  
ANNEX I  
SOL·LICITUD DE PARTICIPACIÓ EN EL CONCURS DE MÈRITS PER A LA SELECCIÓ I NOMENAMENT DE DIRECTOR DE L'INSTITUT POLITÈCNIC MARÍTIM PESQUER DEL MEDITERRANI D'ALACANT  
DADES PERSONALS  
COGNOMS:  
NOM:  
DNI:  
DOMICILI:  
LOCALITAT: CP:  
TELÈFON: FAX:  
ADREÇA ELECTRÒNICA:  
DADES PROFESSIONALS  
COS A QUÈ PERTANY:  
Sol·licite participar en el procés de selecció de director de l'Institut Politècnic Marítim Pesquer del Mediterrani d'Alacant, per a la qual cosa hi adjunte la documentació següent:  
1.   
2.   
3.   
4.   
5.   
6.   
........., .... d...... de 200  
FIRMA DEL SOL·LICITANT  
DIRECTOR GENERAL DE PESCA I ALIMENTACIÓ DE LA CONSELLERIA D'AGRICULTURA, PESCA I ALIMENTACIÓ  
ANNEX II  
Fase A: programa de direcció: esquema bàsic de desenvolupament  
Programa de direcció (25 punts, mínim per a la superació 12,5 punts):  
Constarà, almenys, dels aspectes següents:  
. Anàlisi de la situació del centre que el candidat pretén dirigir.  
. Objectius a curt i mitjà termini.  
. Línies d'actuació i/o plans de millora.   
. Recursos humans i materials amb què es pretén posar en marxa el programa.  
. Indicadors o paràmetres de gestió de la qualitat en el centre: modalitat, estratègia i calendari d'aplicació.   
. Procediments d'avaluació de la gestió directiva.  
. Referències bibliogràfiques, pàgines web o experiències prèvies inèdites.  
. Amb caràcter optatiu, podrà figurar la composició de l'equip directiu de la candidatura, amb un breu currículum de cada un dels membres de l'equip.  
L'extensió d'este programa serà d'entre 25 i 50 pàgines. Se'n presentarà una còpia impresa i una en suport informàtic, en disquet o CD-ROM.  
Fase B: barem de mèrits acadèmics i professionals per a la selecció de director de l'IPMP (25 punts).  
1. Mèrits acadèmics i altres mèrits (màxim 10 punts):  
1.1. Formació acadèmica.   
1.1.1) Titulació acadèmica:   
Per qualsevol títol acadèmic de nivell igual o superior a l'exigit per a pertànyer al grup de titulació corresponent, exclòs el que siga necessari per a l'accés al lloc: 1,5 punts per títol, fins a un màxim de 3 punts. Només es puntuarà el títol o títols de major nivell, i s'entendran compreses en este aquelles altres titulacions necessàriament prèvies per a l'obtenció del nivell superior.  
1.1.2) Cursos de formació i perfeccionament: es valoraran els cursos de formació i perfeccionament de duració igual o superior a 15 hores que hagen sigut cursats o impartits per l'interessat i que hagen sigut convocats o homologats per qualsevol centre o organisme oficial de formació d'empleats públics, fins a un màxim de 3 punts i d'acord amb l'escala següent:  
a) de 100 o més hores: 2,00 punts  
b) de 75 o més hores: 1,50 punts  
c) de 50 o més hores: 1,00 punts  
d) de 25 o més hores: 0,50 punts  
e) de 15 o més hores: 0,20 punts  
En el supòsit de cursos impartits, estos es valoraran una sola vegada, i no seran susceptibles de ser valorades edicions successives d'un mateix curs.  
1.1.3) Valencià: el coneixement del valencià es valorarà fins a un màxim de 3 punts amb l'acreditació prèvia de trobar-se en possessió del certificat corresponent, expedit o homologat per la Junta Qualificadora de Coneixements del Valencià, d'acord amb l'escala següent:  
a) Coneixement oral: 0,75 punts.  
b) Grau elemental: 1 punt.  
c) Grau mitjà: 2 punts.  
d) Grau superior: 3 punts.  
La valoració del coneixement del valencià s'efectuarà puntuant exclusivament el nivell més alt obtingut, i sempre que no constituïsca un requisit del lloc degudament establit en la classificació. En este últim cas, es valorarà exclusivament la possessió de major nivell que el requerit, a raó d'1 punt per cada nivell que excedisca de l'exigit en la classificació.  
1.1.4) Idiomes comunitaris: Fins a un màxim de 2 punts, a raó de 0,40 punts per curs o la seua equivalència si es tracta de cicles de l'Escola Oficial d'Idiomes, així com 0,40 punts per cada 12 crèdits d'idioma comunitari cursat en una carrera universitària.   
En cap cas es puntuaran en els subapartats 1.1.2, 1.1.3 i 1.1.4 els cursos de valencià i d'idiomes ni els cursos pertanyents a una carrera universitària, cursos de doctorat i els dels diferents instituts de les universitats quan formen part del pla d'estudis del centre, ni els cursos derivats de processos selectius, promoció interna, plans d'ocupació i adaptació del règim jurídic a la naturalesa dels llocs que s'ocupen.  
Documentació acreditativa:  
Per a totes les titulacions relacionades s'adjuntarà fotocòpia compulsada/cotejada dels dits títols o del document justificatiu d'abonament dels drets d'expedició de les dites titulacions d'acord amb l'Orde de 8 de juliol de 1988 (BOE de 13 de juliol).  
1.2. Titulacions de Màster en Gestió i Direcció de Centres Educatius, expedides per universitats o institucions reconegudes pel Ministeri d'Educació, Cultura i Esport o la Conselleria de Cultura, Educació i Esport de la Generalitat Valenciana: 2 punts  
Documentació acreditativa:  
Per a totes les titulacions relacionades s'adjuntarà fotocòpia compulsada/cotejada dels dits títols o del document justificatiu d'abonament dels drets d'expedició de les dites titulacions d'acord amb l'Orde de 8 de juliol de 1988 (BOE de 13 de juliol).  
1.3. Publicacions relacionades amb l'àrea d'especialitat de l'aspirant: fins a 2 punts.  
1.4. Publicacions relacionades amb la gestió i direcció de centres o la gestió de la qualitat: fins a 3 punts.  
Documentació acreditativa per als apartats 1.3 i 1.4:  
En les edicions .siga quin siga el suport sobre el qual estiguen realitzades. ha de constar ISBN i depòsit legal.  
2. Mèrits professionals i valoració del treball desenvolupat (màxim 15 punts):  
2.1. Servicis prestats en la funció pública docent i en l'exercici de càrrecs directius:   
a) Per cada any complet com a director en centres docents públics: 2 punts.  
b) Per cada any complet en altres càrrecs directius, vicedirector, secretari, cap d'estudis: 1 punt.  
c) Per cada any complet de servicis efectius prestats en la situació de servici actiu com a funcionari de carrera com a professor de l'IPMP, que sobrepassen els cinc anys exigits com a requisit: 0,5 punts.  
Documentació acreditativa:   
Fotocòpia compulsada/cotejada dels documents administratius corresponents a cada un dels subapartats, amb diligències de presa de possessió i cessament o continuïtat, si és el cas.   
2.2. Cursos específics:  
Es valoraran els cursos de formació impartits per universitats, col·legis professionals i centres públics de formació en matèries relacionades amb les funcions de caràcter tècnic dels llocs convocats, que van determinar la seua classificació en el sector d'administració especial segons s'establix en l'article 16, punt 3, de la Llei de la Funció Pública Valenciana, fins a un màxim de 3 punts, d'acord amb l'escala següent:  
a) de 100 o més hores: 2,00 punts  
b) de 75 o més hores: 1,50 punts  
c) de 50 o més hores: 1,00 punts  
d) de 25 o més hores: 0,75 punts  
e) de 15 o més hores: 0,50 punts  
En cap cas es puntuarà en el present apartat els cursos pertanyents a una carrera universitària, cursos de doctorat i els dels diferents instituts de les universitats quan formen part del pla d'estudis del centre, ni els cursos derivats de processos selectius, promoció interna, plans d'ocupació i adaptació del règim jurídic a la naturalesa dels llocs que s'ocupen.  
Documentació acreditativa:  
Fotocòpia compulsada/cotejada dels certificats corresponents a cada un dels subapartats en què conste de manera expressa el nombre d'hores.  
Notes: únicament seran baremats aquells mèrits el perfeccionament dels quals haja tingut lloc en la data de finalització del termini de presentació de sol·licituds.